钦定古今图书集成/明伦汇编/氏族典/第250卷 > 张经
## 钦定古今图书集成/明伦汇编/氏族典/第250卷 > 张经

按《明外史张经传》：“经字廷彝，候官人。正德十二年进
士。除嘉兴知县，召为吏科给事中，历户部都给事中，
数有论劾，言官指为张、桂党，擢太仆少卿，历右副都
御史。十六年进兵部右侍郎，总督两广军务。进右都
御史，平思恩九土司及琼州黎。进兵部尚书，以忧归。
服阕，起三边总督。给事中刘起宗言经在两广克饷”
银，寝前命。三十二年，起南京户部尚书，就改兵部。三
十四年，朝议以倭寇猖獗，命经总督江南、浙江、山东、
福建、湖广诸军，便宜行事。既而用兵科言，改经右都
御史，专办讨贼。经受任，即选将练兵，为捣巢计。以江、
浙、山东兵屡败，欲俟狼、土兵至而讨之。明年，侍郎赵
文华以祭海至，屡趣经进兵。经不听。文华怒，密疏经
“靡饷殃民，畏贼失机。”帝怒，即下诏逮经。方文华之拜
疏也，永保兵已至，其日即有石塘湾之捷。至五月，倭
突嘉兴，经遣卢镗、俞大猷、汤克宽击之，大捷。经既至，
论死系狱。举朝知其冤，莫敢奏。其年十月斩，天下哀
之。